Swart Koukus druk wit DA-leiers oor BSEB – praag.co.za
Vasgevang in haar eie rasseteenstrydighede
Groot verwarring oor die DA se beleid oor regstellende aksie heers binne en buite die party. Die DA het verlede week in die Nasionale Wetgewer ten gunste van die Wysigingswetsontwerp op Gelyke Geleenthede gestem, net om daarteen te stem in die Nasionale Raad van Provinsies.
Khume Ramulifho, die DA se Suid- Gautengse streeksvoorsitter, het gesê daar is beleidsrigtings wat aanpassing verg, insluitend dié wat met grondhervorming, ekonomiese bemagtiging en regstelling te make het.
Die party se "Swart Koukus" voel die beleid word deur 'n paar wittes bepaal en nie deur die mense op grondvlak nie. Hulle voel ook dat sulke rigtings nie bindend behoort te wees nie.
'n Ander lid van die Koukus sê hy ondersteun [die BSEB-wetsontwerpe] want hy "is 'n slagoffer" in die DA. "Ek ondersteun die DA omdat ek gedink het hulle is bewus van die uitdaging," het hy gesê.
"Ons [swartes] is bewus van die onreg van die verlede. Jou gewete kan dus nie die feit ontken dat ons iets moet doen vandag as deel van die regstelling nie.
Masizole Mnqasela, 'n LP en federale lid wat Khayelitsha verteenwoordig sê: "Mense moet toegelaat word om individueel te stem, gelei deur hul eie gewete oor hierdie wetsontwerpe. Ons moet nie 'n partyposisie hê daaroor nie, want ek word nie goed verteenwoordig wanneer een sê dat hy diensbillikheid ondersteun nie."
Mnqasela wil ook dat die DA sy energie fokus op BSEB.
"Ons het nog baie min swart miljoenêrs, in teenstelling met wit miljoenêrs, so ons moet nie bekommer daaroor dat swartes miljoenêrs word nie. Hoekom moet ons bekommerd wees wanneer 'n swart persoon ryk word?"
Hy beskou BSEB as die "beenmurg" wat sal bepaal of die DA in die toekoms sal groei of vergaan.
Twintig beleidsrigtings sal bespreek word. Dit wissel van onderwys en ekonomiese groei tot gesondheid.
Tweehonderd afgevaardigdes van regdeur die land sal die konferensie bywoon.
Die federale voorsitter, Wilmot James sê die beleidskonferensie moet sy standpunt oor BSEB opklaar.
Skrywer Karin RoodtGepubliseer op 23 November 2013 Kategorieë Nuus, Suider-AfrikaSleutelwoord Breë Swart Ekonomiese Bemagtiging, BSEB, DA, Helen Zille, ras, slagoffer, Swart Koukus, Wysigingswetsontwerp op Gelyke Geleenthede